
Rehtori Matti Jakobsson:

Rahoitusmallin kohtalo - dynamiikkaa tai dynamiittia

Hyvät yliopistolaiset ja yliopiston ystävät

Tervetuloa juhlimaan Vaasan yliopiston 34 lukuvuoden avausta.

Yliopisto kehittyy

Vaasan yliopisto ja sen toimintaympäristö on kuluneen vuoden aikana uudistunut monella tavalla. Useita hankkeita on saatettu käyntiin. Työtä on edessä mutta näkymät ovat lupaavat ja kiinnostavat.

Uusi tiedekirjasto on otettu käyttöön. Pääsisäänkäynnin yllä oleva Tritonia-kyltti on merkkinä kolmen vaasalaisen yliopistoyksikön yhteistyöstä. Triton – merenjumala Poseidonin poika – on antanut nimensä merelliselle kirjastolle. Vaikka kirjaston vihkiäiset ovat vielä edessäpäin haluan jo nyt omasta puolestani kiittää kaikkia, jotka ovat olleet mukana kirjaston suunnittelu- ja toteutustyössä. Lopputulos on erinomainen ja rohkaiseva. Kirjasto tarjoaa tilat kirjoille, elektronisille aineistoille ja arvokkaille kokoelmille sekä myös työtiloja tutkijoille ja tutkimusprojekteille. Näköalat merenpuolisista tutkijahuoneista ovat yliopiston parhaat. Kaksikielinen kirjasto on toimintaympäristönä haastava, mutta myös uutta mahdollistava.

Oppimiskeskuksen toiminta kirjastokiinteistössä sai virallisen lähtölaukauksen viime viikolla oppimiskeskusseminaarissa. Oppimiskeskus tarjoaa mahdollisuudet etäopiskeluun Suomen virtuaaliyliopistossa sekä palveluja ja tukea uuden oppimateriaalin tuottajille. Haluan vielä korostaa, että kirjasto on myös kaupunkilaisten ja kansalaisten käytössä. Osa aineistosta on käytettävissä vain kirjastossa, mutta kirjasto toivottaa tervetulleeksi tutkimuksesta ja kirjaston kokoelmista kiinnostuneet. Uusi kahvio Café Oskar on samalla sanomalehtilukusali, jossa päivän lehdet ovat luettavissa kahvikupin tai viinilasin ääressä.

Vaasan kaupungin toimesta tehtiin kevään aikana kaikkien korkeakouluyksiköiden yhteinen tilantarvesuunnitelma Palosaaren kampusalueelle ja koko korkeakoulukonsortiolle. Suunnitelma luo hyvät edellytykset Vaasan Tiedepuiston - Science Parkin kehittämiselle. Palosaaren ja Onkilahden ympäristöä on syytä kehittää tutkimuksen, koulutuksen, yritystoiminnan ja kulttuurin alueena. Tiedepuisto on osa Vaasan teollisuuspuistokokonaisuutta, jonka muut osat ovat Runsorin Airport Park sekä perinteinen teollisuusalue Strömberg Park. Tämä selkeästi profiloitunut puistokonsepti voi kehittyä vetovoimatekijäksi ja Vaasan alueen tavaramerkiksi elinkeinoelämän, tutkimuksen ja kulttuurin kohtaamisareenana.

Tiedepuiston ranta on saanut kesän aikana viimeistellyn ulkoasunkin. Kiitokset Senaattikiinteistölle. Vaasan rantapuisto on katkeamaton vihreä alue, josta voivat nauttia niin yliopistolaiset kuin kaupunkilaiset.

Tutkimuskeskus Technobothnian uusi toimintamalli osakeyhtiömuotoisena on saatu käyntiin. Uuden toimintamallin mukana tuli välttämättömäksi myös nimen muutos. Yhtiön nimeksi ei enää kelvannut Technobothnia, koska se on rekisteröity muuhun käyttöön. Uudeksi nimeksi valittiin Tutkimuskeskus Conradi. Conradi oli Vaasaan 1849 perustetun teknillisen reaalikoulun ensimmäinen rehtori. Conradin koulun seuraajiahan Vaasassa ovat molemmat ammattikorkeakoulut. Technobothnia säilytetään kuitenkin laboratorion ja kiinteistön nimenä ja myös osana yhtiön palvelukonseptia.

VTT Energia aloitti toimintansa Palosaaren yrityskeskuksessa vuoden vaihteessa ja samoihin aikoihin perustettiin yliopistoon lahjoitusvaroin uusi tekniikan tutkimusinstituutti. Tekniikan alalla on nyt tekijänsä sekä perustutkimuksessa, soveltavassa, että asiakaslähtöisessä tilaustutkimuksessa. Tutkijoiden tarpeen tyydyttämiseksi tarvitsemme tietysti tekniikan koulutuksen vakiinnuttamista. Paineet tekniikan alan ratkaisuun ovat jatkuvasti kasvussa.

Uusi tiedekuntarakenne – koulutus- ja tutkimusalojen roolin vahvistus

Vaasan yliopiston hallitus teki keväällä hallinnon uudistusten yhteydessä päätöksen uudesta tiedekuntajaosta. Ensi vuoden alusta lähtien yliopisto toimii neljän tiedekunnan mallin mukaan. Kauppatieteellinen koulutus yhdistetään yhdeksi Kauppatieteelliseksi tiedekunnaksi. Tekniikan oppiaineet ja menetelmätieteet muodostavat Informaatioteknologian tiedekunnan vastaamaan teollisuusekonomikoulutuksesta ja tekniikan ohjelmista. Humanistista tiedekunta ja yhteiskuntatieteellistä tiedekuntaa kehitetään nykyiseltä pohjalta. Muutoksen tarkoituksena on saattaa tiedekuntien rakenne vastaamaan tieteenaloja ja koulutusaloja aikaisempaa tiiviimmin. Hallinnon rajat eivät kuitenkaan saa olla toiminnallisia rajoja. Sekä opetuksen että tutkimuksen kehittäminen vaatii jatkuvaa yhteistoimintaverkostojen rakentamista ja vahvistamista. Etenkin tutkimusrahoitus edellyttää sekä yliopistojen välistä että sisäistä yhteistyötä.

Tieteenalojen ja yliopistojen kilpailu vaatii vahvoja yksiköitä, jotka voivat menestyä opetus ja tutkimushankkeissa. Tutkimusrahoituksen varmistamiseksi ei riitä, että tekee hyvin kotiläksynsä ja tuottaa tulosta oman yksikön puitteissa. On pystyttävä olemaan myös tiiviisti mukana kansallisissa ja kansainvälisissä verkostoissa. 

Jo viime vuonna käynnistynyt Levón-instituutti on toiminnallaan osoittanut, että tutkimus- ja täydennyskoulutustoiminnan yhdistäminen oli onnistunut ratkaisu. Seinäjoella toimiva tutkimusyksikkömme on myös kasvanut ja on muuttamassa uusiin tiloihin. Toiminta profiloituu yrittäjyyden ja pienyritysten kehittämisen teemoihin. Toimintaa Seinäjoella vahvistavat viime viikolla sovitut kolme tutkimusprofessuuria kauppatieteiden alalle. Lisääkin voi olla luvassa.

Tutkijan ja tutkimusryhmien menestystä ja tuloksellisuutta voi arvioida viime kädessä käsitteellä ”tutkijan asema kansallisessa ja kansainvälisessä tiedeyhteisössä”. Tämä näkyy parhaiten tutkijoiden saamissa luottamustehtävissä ja erityisesti konferenssien ja seminaarien järjestämisvastuussa. Tässä suhteessa tämä syksyn alku on ollut kiireistä aikaa. Fysiikan, ammattikielten ja kansainvälisen liiketoiminnan tutkijat ovat viime viikkoina täyttäneet käytävät ja hallintotieteilijät varaavat salit loppuviikolla. Kansainväliset konferenssivieraat ovat tärkeitä yliopistolle ja tekevät myös koko kaupunkia tunnetuksi.

Yliopistojen rahoitusmallin kohtalo – dynamiittia tai dynamiikkaa

Yliopistolaitoksen tasolla on kuluvana vuotena keskusteltu vilkkaasti yliopistojen rahoitustilanteesta ja rahojen riittävyydestä. Yliopistojen kokonaisbudjetit ovat kiistatta kasvaneet. Suurimpana vaikuttajana ovat yliopistojen omat ponnistelut ulkopuolisen tutkimus-, kehittämis- ja koulutusrahoituksena hankkimisessa. Opetusministeriönkin yliopistoille kohdistama rahoitus on kasvanut, mutta sen rakenne ei ole ollut yliopistoja tyydyttävää. Hankkeet ovat syöneet perusrahoitusta. On käyty keskustelua myös yliopistojen aseman uudistamisesta ja taloudellisen autonomia lisäämisestä. Akuutein on kuitenkin kysymys yliopistojen rahoitusmallin tulevaisuudesta. Uusi rahanjakomalli tulee täysmääräisesti käyttöön vasta ensi vuonna. Kuitenkin jo nyt on tullut ilmeiseksi, että mallia olisi syytä kehittää, jotta se voisi toimia yliopistojen rahoituksen pysyvänä perustana ja myös yliopistojen toimintaa ohjaavana ja kehittävänä työkaluna.

Rahoitusmallissa on toiminnan laajuuteen perustuva kiinteä osa (noin 1/5), jonka tarkoituksena on turvata kiinteistö- ja henkilöstömenoista johtuva perusrasite. Pääosa rahoitusmallista perustuu tutkintotavoitteelle (valmistettavien maisterien ja tohtorien sovitulle määrälle) ja toteutumalle – siis saavuttavatko yliopistot asetetun tavoitteen. Eri koulutusaloille on erilaiset kustannuskertoimet, joilla otetaan huomioon eri alojen tutkimuksen ja koulutuksen erilaiset tekniset tarpeet, koulutuksen rakenteet ja perinteetkin.

Tämä periaate on sinällään toimiva yliopistojen keskinäiseen varojen jakoon. Mallissa on kuitenkin perustavia ongelmia. Malli on budjettikehyksen jakomalli, jolla käytettävissä olevat varat jaetaan yliopistojen kesken. Opiskelijaa kohti tuleva rahamäärä on siis jakolaskun tulos, ei sellainen perussuure, jonka kehittymisestä voitaisiin päättää, kun koulutuksen sisällölliset vaatimukset kasvavat esimerkiksi uusien opetusmenetelmien mukana, tai kun on tarvetta pienentää opetusryhmiä tai hoitaa kansainvälisyyteen tai työllistymisen edistämiseen liittyviä velvoitteita.

Mallissa ei ole riittävää sisään rakennettuna dynamiikkaa. Kun koko mallia ohjaava tärkein tekijä on tutkintotavoite, on kehittämisen aikajänne todella pitkä. Koulutuksen volyymin kehittämistä on vaikea ohjailla itse mallilla. Ottavatko yliopistot ensin omalla riskillään lisää uusia opiskelijoita ja pyrkivät sitten myöhemmin neuvottelemaan korkeamman tason tutkintotavoitteelle? Vai olisiko parempi neuvotella etukäteen korotus tutkintotavoitteeseen ja saavuttaa tutkintotavoite vasta useamman vuoden päästä? Kumpikaan vaihtoehto ei sellaisenaan toimi, koska aikajänne on liian pitkä.

Dynamiikkaa on ratkottu rahoitusmallin ulkopuolisin keinoin. Yliopiston kanssa on sovittu uusista koulutushankkeista siten, että erillisellä hankerahoituksella on voitu käynnistää uutta koulutusta ja sitten viiden vuoden jälkeen sopia tutkintotavoitteen muuttamisesta uudelle tasolle. Näin pitkällä aikajänteellä on käytännössä mahdotonta nähdä, ovatko sovitut hankkeet hyvinkin onnistuessaan mahdollistaneet vastaavan tutkintotavoitteen muutoksen. Eräänä syynä tietysti on ollut kokonaisbudjettiraamin riittämättömyys lisäyksiin.

Viime vuosina on koulutusjärjestelmän hidasliikkeisyyttä korjailtu erityisillä, projektiluonteisilla lisäkoulutushankkeilla. Tietoteollisuuden laaja lisäkoulutusohjelma pyrkii korjaamaan tietotekniikan osaamisvajetta. Opettajien lisäkoulutus on käynnistymisvaiheessa. Lääkärikoulutuksen lisäyksestä neuvotellaan juuri alan yliopistojen kanssa. Nykyinen tutkintotavoiterahoitus on tällaisiin hankkeisiin sopimaton tapa. Lisäkoulutuspaikkoja on rahoitettu opiskelijakohtaisilla yksikköhinnoilla. Koulutuspaikalle on määritelty vuosittainen hinta. Rahoitus ei kuitenkaan kata yliopiston kaikkia kustannuksia vaan lasketaan marginaalikustannusperiaatteella. Pieni lisäys voidaan tietysti hoitaakin näin, mutta väistämättä tämä laskee opiskelijaa kohti tulevaa rahoitusta pitkällä tähtäyksellä. Juuri tämähän on yliopiston rahoituksen keskeinen rakenteellinen ongelma.

Erillisrahoitus tekee myös tutkintotavoiteajattelun heikosti toimivaksi. Pitäisikö yliopiston jotenkin kyetä erottelemaan lisäpaikoilla opiskelevat normaalista sisäänotosta, kun tavoitteen toteutumaa lasketaan?

On selvää, että nykyinen rahoitusmalli toimii hyvinkin status quo -tilanteessa vakiintuneen toiminnan kattamiseksi tarvittavan rahoituksen allokointimallina, mutta on kykenemätön hallitsemaan opiskelijamäärien muutoksia riittävän nopeasti.

Ehdotan, että rahoitusmallia korjattaisiin siten, että osa rahoista (ehkä noin puolet) osoitettaisiin koulutuksessa aloittavien opiskelijoiden määrän mukaan. Aloituspaikoista voitaisiin sopia tulosneuvotteluissa, kuten nykyisin tutkintotavoitteista. Nytkin jo yliopistot sopivat aloituspaikoista ministeriön kanssa, vaikka tämä ei olekaan osa tulosneuvotteluja. Toinen puoli rahoista osoitettaisiin yliopistolle toteutuneen tutkintomäärän mukaan. Tutkintotavoitekin voitaisiin asettaa, mutta se lienee sinällään tarpeeton. Valmistuvien määrä on riittävä tulostavoite-elementti. Aloituspaikkarahalla voitaisiin ajatella hoidettavan koulutusohjelmien perusopinnot ja toteutumaosuus hoitaisi maisterivaiheen opintojen rahoituksen. 

Sama periaate toimisi tietysti myös, jos halutaan sopia erikseen alemman kandidaattitutkinnon ja ylemmän maisteritutkinnon rahoituksesta. Aloittavien ylioppilaitten määrä vaikuttaisi alemman tutkinnon määrärahaan ja kandidaattitutkintojen määrä mittaisi alemman tutkinnon tuloksellisuutta. Maisteriohjelmien rahoitus voisi toimia samalla rakenteella. Näin voitaisiin yliopistossa toteuttaa sovituilla aloilla vaikkapa vain ylemmän tutkinnon koulutusta ja profiloitua tutkimusorientoituneisiin ohjelmiin. 

Tällainen järjestelmä niveltyisi hyvin myös ammattikorkeakoulututkinnon jälkeen opintojaan yliopistossa jatkavien opiskelijoiden ohjelmien mitoitukseen ja rahoitukseen.  

Tämä toimintamalli selkeyttäisi uusien ohjelmien aloittamista ja myös lopetettavien ohjelmien saattohoitoa. Olisi mahdollista myös selkeästi sopia, miten ohjelmien yhteisrahoituksesta sovitaan ministeriön ja mahdollisten muiden rahoittajien kesken, kun käsitteenä olisi selkeästi aloituspaikka ja toisaalta valmistuneen tutkinto tuloksellisuuselementtinä. 

Rahoitusmalli ei myöskään ota tohtorikoulutusta huomioon tyydyttävällä tavalla.

Tohtoritutkinnon tavoitteen yksikköhinta on hyvin korkea. Yliopiston rahoituksen kannalta onkin hyvin tärkeää, millä tasolla tohtoritavoite on. Eri ylipistoilla on kuitenkin hyvin erilaiset mahdollisuudet omin varoin toteuttaa tätä tavoitetta. Valtaosa itse tohtorikoulutuksesta rahoitetaan muilla kuin yliopistojen omilla, tutkintotavoitteen perusteella saaduilla varoilla. Tutkijakoulut tuovat  valtaosan tohtoriopintojen rahoituksesta. Myös tutkimuslaitosten tutkimusohjelmat ovat merkittävä elementti jatko-opintojen rahoittajana. 

Onkin mielestäni tulkittava, että tohtoritavoite vastaa yliopiston tutkimustoiminnan laajuutta kuvaavaa tavoitelukua, koska mallissa ei muutoin oteta huomioon tutkimustoiminnan laajuutta tai menestystä. Tavoitteen mukainen määräraha käytetään pääosin tutkimusta ohjaavien professorien, opettajien ja tutkijoiden palkkaan. Toteutuma on kuitenkin yksiselitteisesti tohtoritutkintojen määrä, johon vaikuttaa merkittävästi erityisesti ulkoinen tutkimusrahoitus ja nimenomaan ulkoisesti rahoitetut ohjelmat, jotka sitten realisoituvat tohtoritutkintoina ohjelman järjestävään yliopistoon. Tutkimustoiminnan tuloksellisuutta olisi voitava mitata monipuolisemmin, jos ylipäänsä on tarkoitus, että yliopisto hoitaa tutkimustoiminnan rahoitusta omilla varoillaan. 

Hyvät kuulijat:  Dynamiittia vai dynamiikkaa rahoitusmalliin?

Pitäisikö tulosohjaus lopettaa dynamiitilla vai rakentaa sen sisälle oma toimiva dynamiikka?

Ehdottamani malli antaisi selkeän tavan sopia uusien koulutusohjelmien aloittamisesta ja tietysti myös tarpeettomiksi käyneiden ohjelmien lopettamisesta. Sisäänotossa tapahtuneet muutokset voitaisiin rahoittaa kokonaisvaltaisesti ja oikeudenmukaisesti nopeissakin liikkeissä. Hyvin toimiva yhden opiskelupaikan järjestelmä tukee myös selkeästi tätä mallia. Aloittaneissa opiskelijoissa ei voi esiintyä merkittävästi "kuolleita sieluja" takavuosien tapaan. 

Nykymallin perusajatus on mielestäni hyvä. Tavoitteista sovitaan ja tuloksellisuudesta palkitaan, mutta riittämätön dynamiikka pakottaa hoitamaan koulutustarpeen muutokset mallin ulkopuolisin keinoin. Malli voi seurailla tätä vasta useamman vuoden viiveellä. 

Käytetään dynamiitti sinne, missä sitä tarvitaan – yliopistojen rakentamiseen vahvalle kalliolle ja lisätään dynamiikan elementit yhä nopeasyklisemmäksi muuttuvan koulutusjärjestelmän kehittämiseen kannustavaksi ja palkitsevaksi.

Toivotan yliopistolaisille, erityisesti uusille opiskelijoille, sekä yliopiston ystäville menestyksellistä ja kiinnostavaa alkavaa lukuvuotta.

